Presidenca austriake e BE-së shton optimizmin e Tiranës për integrimin
Sipas ekspertëve, Presidenti i BE, Barroso, mund të vizitojë edhe Shqiprinë gjatë turit ballkanik të shkurtit
Presidenca e sapopëruruar e Austrisë në krye të Bashkimit Europian nxiti më tej optimizmin e Tiranës zyrtare për nënshkrimin e marrëveshjes së stabilizim - asociimit me Brukselin. Qeveria e Tiranës shpreson se marrëdhëniet Shqipëri - BE në gjashtëmujorin e presidencës austriake të përparojnë në një etapë të re, pasi edhe negociatat teknike janë mbyllur. Ministrja e integrimit, Arenca Troshani, thotë se është një shans i mirë për Shqipërinë fakti që presidenca austriake e BE e shpalli ndër përparësitë e veta Ballkanin Perëndimor. "Megjithatë - thekson ajo - puna në Shqipëri duhet të vazhdojë për zbatimin e reformave dhe standarteve europiane". - thotë zonja Troshani. Ambasadori Lutz Saltzman, drejtues i Delegacionit të Komisionit Europian në Tiranë, tha të enjten gjatë një takimi me zyrtarët shqiptarë se analizat e këtij Komisioni tregojnë që përparimi i Shqipërisë ka hapur rrugën për përfundimin e bisedimeve mbi marrëveshjen e stabilizim - asociimit. - tha ambasadori Saltzman. Ndërkaq, profesori i Universitetit të Tiranës dhe ekspert i njohur i çështjeve europiane, Ledi Bianku, thotë se Presidenti Barroso i BE ka deklaruar se do të vizitojë vendet e Ballkanit Perëndimor gjatë muajit shkurt dhe shpresohet që të vijë edhe në Tiranë. Ai theksoi edhe nevojën për një strategji lobimi në Bruksel dhe në Vienë për të nxjerrë më mirë në pah kandidaturën e Shqipërisë. - thotë zoti Bianku. Ekspertët dhe vëzhguesit politikë pohojnë se zgjedhjet e përgjithshme të 3 korrikut 2005 kapërcyen në një masë të madhe atë pengesë që Shqipërisë i vendosej gjithmonë për përfundimin e këtyre negociatave. Për këtë janë të interesuar edhe komisioneri Oli Rehn, ndërkohë që presidenca austriake e BE shprehu qartë vëmendjen ndaj Ballkanit Perëndimor përmes programit që kancelari Shysel paraqiti përpara Parlamentit Europian. //rd//